ועדת החינוך, התרבות והספורט, כנסת 16, פרוטוקול מספר 526, 2005-12-21 09:40

אברהם פורז: בוקר טוב.

אברהם פורז: אני מתכבד לפתוח את ישיבת ועדת החינוך, התרבות והספורט.

אברהם פורז: על סדר יומנו הצעת חוק זכויות התלמיד - גביית תשלומים בעד בחינות בגרות.

אברהם פורז: זאת הצעה ממשלתית.

אברהם פורז: מי מסביר את ההצעה?

דורית מורג: אנחנו מביאים בפני הוועדה תיקון בחוק זכויות התלמיד, שלפיו השר יהיה רשאי לגבות תשלומים למבחנים בעד בחינות הבגרות הממשלתיות, הן למבחנים האינטרניים והן למבחנים האקסטרניים.

דורית מורג: המשרד נהג זה שנים לקבוע תשלומים לבחינות הבגרות באופן חלקי ומצומצם בלבד.

דורית מורג: המשרד ראה בתשלומים הללו לבחינות הבגרות בכלל מעין בחינות חיצוניות למערכת החינוך, וראה חשיבות לגבייה גם משום שהיא מעידה על רצינותו של התלמיד בכוונתו להשתתף בבחינות הבגרות- -

אברהם פורז: אפשר לדעת אם החוק הזה יאושר, כמה כסף אתם גובים עבורו, כמה הוא שווה?

דורית מורג: בנושא הזה יש שני חלקים.

דורית מורג: כרגע גובים 25 שקלים.

אברהם פורז: לא, כמה כסף יוצא למשרד החינוך מהגבייה הזאת?

רחלה שיפר: לאחרונה 38 מיליון , אבל זה מותנה במספר המועדים- -

אברהם פורז: האם אני מבין שזה 38 מיליון ₪ לשנה?

רחלה שיפר: כן.

דורית מורג: יש לנו גם סעיף תשריר.

אברהם פורז: זאת אומרת, רטרואקטיבי.

דורית מורג: כן.

דורית מורג: משום שיש בין היתר תביעה נגד המשרד.

דורית מורג: החקיקה באה בעקבות החלטת בית המשפט העליון שטען שמשרד החינוך לא יכול לגבות את הכספים האלה.

דורית מורג: אנחנו חשבנו שמדובר במחיר לעומת אגרה.

דורית מורג: בית המשפט העליון טען בהחלטתו שלא ניתן לגבות, אלא לפי חוק.

דורית מורג: זאת המטרה שאנחנו באים כאן לפניכם.

דורית מורג: נוסף לכך יש סעיף תשריר משום שבעקבות החלטת בית המשפט יש כנגדנו תביעה להחזיר את הכספים שכבר נגבו רטרואקטיבית 7 שנים.

דורית מורג: בלי להתייחס למעמד התביעה הזאת מדובר בהרבה מאוד כספים, כ- 250 מיליון ₪.

אברהם פורז: אתם פוחדים שתהיה לכם תביעה לרטרואקטיביות.

דורית מורג: יש תביעה תלויה ועומדת.

דורית מורג: זה לא אומר בהכרח שאנחנו נפסיד בתביעה, אבל זה בהחלט איום, ולכן הכנסנו את הסעיף הזה לחוק.

אברהם פורז: הואיל ואני מתנגד לחוק הזה אני מעלה אותו להצבעה.

אברהם פורז: אני אציע למליאה להסיר אותו מסדר היום.

אברהם פורז: מי בעד? רוב.

אברהם פורז: אין מתנגדים, אין נמנעים.

אברהם פורז: אנחנו נמליץ בפני המליאה להסיר את החוק.

אברהם פורז: בתקופה כזאת לא מן הראוי להטיל עומס נוסף על תלמידים בשביל 38 מיליון שקל בעוקף בג"ץ.

אברהם פורז: יכולתם בתוך תקציב ענק של משרד החינוך- -

קובי שפירא: אבל זה לא עוקף בג"ץ.

קובי שפירא: בג"ץ לא שלל את זה.

אברהם פורז: אכן לא שלל.

אברהם פורז: בתוך תקציב ענק של מיליארדים של משרד החינוך לא צריך להתעסק בגבייה על כל בחינה גם אם זה היה.

אברהם פורז: לכן הוועדה מציעה למליאה להסיר את החוק מסדר היום.

מרב ישראלי: גם את התשריר אתה מסיר?

אברהם פורז: הכול.

אברהם פורז: הוועדה הצביעה עכשיו להמליץ בפני המליאה להסיר את החוק הזה.

אברהם פורז: בפעם הבאה שידאגו שיהיה רוב בכנסת אם מעונינים להעביר חוקים כאלה.

אברהם פורז: תודה רבה.